ABACULI bokholo abashisa izikhotha eMgungundlovu baphika izinsolo zokuntshontsha ikeyboard emcimbini obuseCity Hall ngempelasonto. Laba baculi okungoNathi noNkanyiso asebezakhele igama ngengoma yabo ethi ‘Fana noJobe’ baphume kwelinye lamaphephandaba ansukuzonke, ngezinsolo zokuntshontsha ikeyboard emcimbini wabesifazane owaziwa ngezikaBhoqo ohlelwa uNkk Zanele LaMbokazi Nkambule. Umnikazi wenkampani iMawandla Trading ebisetshenziswa ukubafakela umsindo (sound system) uMnu Sthembiso Nhlabathi usole laba baculi ngokunyamamalala kwe-keyboard yakhe, okuphethe ngokuthi abavulele icala. Ekhuluma nephephandaba i-Echo uNathi Zuma ubize lezi zinsolo njengamampunge, washo nokuthi uNhlabathi kuzomele axolise kubalandeli babo ngomonakalo awenzile ngokudicilela phansi isithunzi sabo. Uqhube ngokuthi yize beziqhelanisa nokuntshontsha, ikeyboard wayithatha emva kokuba uNhlabathi engasigcinanga isivumelwano sabo sokumbuyisela imali ayemboleke yona. UNhlabathi uthe wafika kulo mcimbi ezonandisa ephethe ama-keyboard amathathu, okuthe uma sekuqoqwa ntambama wathola ukuthi sekukhona eyodwa engasatholakali. Uthe: “Nginofakazi abaningi kabi abathi ikeyboard bayibona iphuma nalabaculi okubalwa ngisho onogada. Noma ngingenaso isiqiniseko ukuthi imuphi phakathi kwalaba baculi owaphuma nayo. Ngigcine ngokuvula icala.” UZuma uthe kuyamangaza ukuthi uNhlabathi agijimele emaphepheni ekubeni wayeboleke uR400 kuyena, bavumelana ngokuthi uzothatha ikeyboard njengesibambiso.“Ngangingeke ngiphume nekeyboard phakathi kwabantu naphakathi konogada ukuba ngangiyintshontsha. Ngokwesivumelwano sethu wayethembise ukungibuyisela le mali ntambama, okwagcina kungasenzekanga. Ngiyamangala uma sengithola izingcingo zokuthi sintshontshile. Sifuna axolise kubalandeli bethu ngoba njengabaculi bokholo kulindeleke ukuthi sibe isibonelo esihle emphakathini, kodwa izindaba ezinjena zidicilela phansi isithunzi sethu. Nginawo ngisho nomyalezo engimthumelele wona kumakhalekhukhwini ngimbuza ukuthi uzoyikhokha nini imali yami.” UNhlabathi uthe uselivulile icala kanti namaphoyisa akuqinisekisile lokhu
